Rigtinglose Bokke kry eerste pak in Argentinië | Maroela Media
Dit was die eerste keer dat hulle in Argentinië verloor het en daar kan geen verskonings wees nie. Die Bokke het sterk meegewerk om hulle eie ondergang te bewerkstellig en kan geen klagte hê dat die beste span gewen het nie. Trouens, die telling vlei die Springbokke.
Dit was die ou-ou storie. Die teenstanders het die rugby gespeel, Suid-Afrika was nóg vis nóg vlees in hulle benadering, en basiese dinge soos die verdedigingstrukture onder Allister Coetzee se afrigting moet nou ernstige aandag begin kry.
Hy moet ook nóú besluit wat sy benadering is. Jy kan nie 'n aanvallende losskakel soos Elton Jantjies kies en op die veld gaan waar skopwerk jou klaarblyklike wedstrydplan is nie.
En dan, wanneer die impakspelers op die veld kom om die pas te versnel, bring jy die skoppende losskakel Morné Steyn van die bank af.
Watse logika is dit?
Jy kan ook nie teen een van die beste skrumeenhede in wêreldrugby jou beste twee voorrymanne van die bank af bring nie. Hulle moes begin het.
Hoekom is Suid-Afrika se sterkpunt, die dryfmaal, kwalik gebruik?
Hoekom staan die agterlyn so vlak dat Damian de Allende, juis nie 'n man met vinnige verspreiding nie, telkens onder stof geloop word nes hy die bal kry? Dit gebeur dan nie by die Lions nie.
En hoekom word die vormspelers nie gekies nie?
Só kan 'n mens aangaan …
♦ Wat die verloop betref: in die eerste 20 minute was dit grootliks 'n skopstryd wat Argentinië gewen het omdat hulle bereid was om met (goeie) teenaanvalle te kom.
Hulle het meer gehardloop. Die rede daarvoor is eenvoudig: terwyl Francois Louw gereeld vroeg by die afbreekpunte aangekom het, had hy geen kans nie. Daar was vier, vyf Poemas en hy was dikwels man-alleen die Bokke nadergedraf het.
Met hulle spelers wat dieper opgestel was, het die tuisspan se agterlyn hope probleme vir Suid-Afrika veroorsaak. Hulle was gedurig gevaarlik, en 'n mens kan verstaan hoekom: hulle het feitlik 70% van die besit in die eerste helfte gehad. Met sulke balbesit en manne wat weet hoe om te hardloop en ruimte te skep en te gebruik, was die tafel vir die Poemas gedek.
Die tweede helfte was dit beter van Bokkant af hoewel nie naastenby oortuigend goed nie. Hulle het ten minste 'n bietjie kontinuïteit gekry en hier en daar gevaarlik gelyk.
Bryan Habana het sy 65ste toetsdrie gedruk, die meeste ooit deur enige toetsspeler ná goeie hanteerwerk van Eben Etzebeth en Louw. Oordeel en hanteerfoute, en steeds onnodige skopwerk wat met Argentynse teenaanvalle geneutraliseer is, het dit beperk.
Rustyd was Argentinië 13-3 voor. Aangehelp deur die beserings van die twee Argentynse spelbrekers, die losskakel Nicolás Sánchez en die senter Juan Martin Hernández wat in sy plek losskakel toe geskuif en Sánchez ook as skopper vervang het, het die Bokke sewe minute voor die einde die voortou geneem.
Die soveelste losskrumoortreding deur Suid-Afrika drie minute later het egter aan die plaasvervanger Santiago Gonzalez Iglesias die kans gegee om die wenpunte vir die Poemas te skop.
♦ Nou wag die Wallabies en die All Blacks op hul tuisvelde op onderskeidelik op 10 en 17 September op die rigtinglose Bokke. Vir wat als verkeerd is, is die regruktyd te min …
Argentinië (13) 26: Drieë: Joaquín Tuculet, Juan Manuel Leguizamón. Doelskoppe: Nicolás Sánchez, Juan Martín Hernández. Strafdoele: Sánchez (2), Hernández, Santiago Gonzalez Iglesias. Bokke 23 (3) – Drieë: Bryan Habana, Pieter-Steph du Toit. Doelskop: Johan Goosen. Strafdoele: Elton Jantjies (2), Morné Steyn (2).
Wat bly daar oor om te se, dis nag nella. Geluk allester coetzee
Wim, dankie vir jou beriggewing. Ek kon nie die wedstryd kyk nie en sou graag wou weet wie die puntemakers was – ook die Bokke s'n, asb! Of is dit nie noemenswaardig nie?!
Vir solank as wat politiek op enige sport afgedwing gaan word, gaan die beste span en afrigter nie opdaag kom wedstryd dag nie. Als in Bokrugby is swak huidiglik want dit word deur politici gemanupileer…….bewys my verkeerd !!
Bokke was cluless!!.. Tas in di donker!
Ons krieket span staan nou nommer 6 in die wêreld. Ons rugby span verloor teen Argentinië. Ek wonder of Alistair se geld op die pumas was?